வனம் சார்ந்த மூலப்பொருள்களைப் பயன்படுத்தும் பல்வேறு நிறுவனங்கள் 2008-ம் ஆண்டு இதற்கான முயற்சிகளை முன்னெடுத்தது. ஆனால், அப்போதைய அரசாங்கம் அதை 1988-ம் ஆண்டின் தேசிய வனக் கொள்கையை அடிப்படையாக வைத்துத் தடுத்தது. இன்றைய அரசாங்கம்கூட 2015-ம் ஆண்டு இதற்கான முயற்சிகளை எடுத்தது. ஆனால், பழைய தேசிய வனக் கொள்கை அதைச் செய்யவிடாத வகையில் இருந்தது. அதனால் இப்போது அதை மாற்றி அமைத்துள்ளது அரசு. இதன்மூலம் தனியாரின் ஆதிக்கம் இந்திய சுற்றுச்சூழலின் மீது நேரடியாக வருவதால் அவர்கள் காடுகளைப் பல்லுயிரியம் நிறைந்த பசுமையான பகுதியாக நினைக்காமல் மரங்களை உருவாக்கும் தொழிற்சாலையாக மாற்றிவிட வாய்ப்புகள் அதிகம்.